АҞӘА, жәабран 29 – Sputnik, Бадраҟ Аҩӡба. Аԥсны Ашәарҭадаратә хеилак амаӡаныҟәгаҩ Муҳамед Кьылба хадас дызмаз Аԥснытәи аделегациа Ҟарачы-Черқьесск официалтә визитла иҟан. Авизит даара алҵшәа бзиақәа аманы иҟан ҳәа ҳалҳәеит Аԥсны акультуреи аҭоурых-культуратә ҭынха ахьчареи рминистр Ельвира Арсалиаԥҳа.
"Ҳара ҳидикылеит атәыла аиҳабыра рнапхгаҩы Руслан Казаноков. Уи ашьҭахь имҩаԥган акультура аминистри, Аԥыза-министри рԥылара. Ҳаҭаан иаабеит акартинатә галереиа. Ҳара дҳацын ареспублика ахадагьы", — лҳәеит лара.
Аминистр лажәақәа рыла авизит аан иалацәажәан ареспубликақәа рыбжьара сынтәа имҩаԥысраны иҟоу ауснагӡатәқәа рыплан.
"Аԥхын ҳара имҩаԥаагараны ҳаҟоуп Ҟарачы-Черқьесск амшқәа, Аԥсны амшқәагьы мҩаԥысраны иҟоуп Ҟарачы-Черқьесск", — лҳәеит Арсалиаԥҳа.
Лара илҳәеит иара убасгьы ареспубликақәа рыҩбагь ишыргәиҭоу арҿиаратә коллективқәа реимдара.
Иара убасгьы иаарласны Ҟарачы-Черқьесск имҩаԥысраны иҟоуп аԥсуа сахьаҭыхыҩцәа рцәыргақәҵа.
Аԥснытәи аделегациа иалахәын Аԥсны акультуреи аҭоурых-культуратә ҭынха ахьчареи рминистр Ельвира Арсалиаԥҳа, Аԥсны Ашәарҭадаратә хеилак амаӡаныҟәгаҩ Муҳамед Кьылба, атәыла Ахада иабжьагаҩ Владимир Занҭариа, аҿартә политиказы Аҳәынҭеилакы ахантәаҩы Алиас Аҩӡба.